‘จารุพงศ์’คุยกลต.รีบเกิดกองอินฟราฯ
ก.ล.ต.หารือคมนาคม เร่งผลักดันกองทุนรวมโครงสร้างพื้นฐาน เชื่อมไทยกับภูมิภาค
4 ต.ค. 2555

ก.ล.ต.หารือคมนาคม เร่งผลักดันกองทุนรวมโครงสร้างพื้นฐาน เชื่อมไทยกับภูมิภาค 
นายวรพล โสคติยานุรักษ์ เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เปิดเผยว่า นายจารุพงศ์ เรืองสุวรรณ รมว.คมนาคม นำคณะผู้บริหารระดับสูงร่วมหารือกับ ก.ล.ต. เพื่อผลักดันให้กองทุนรวมโครงสร้างพื้นฐาน (อินฟราสตรักเจอร์) เป็นเครื่องมือช่วยพัฒนาโครงสร้างพื้นฐานของประเทศไทยให้ทันสมัย เชื่อมโยงไทยกับภูมิภาค เพื่อรองรับการเติบโตของอาเซียน รวมทั้งจีนและอินเดีย 
ก.ล.ต. สนับสนุนให้มีการเร่งการลงทุนเพื่อพัฒนาโครงสร้างพื้นฐาน ซึ่งทุกฝ่ายต้องให้ความสำคัญ เร่งรัดการพัฒนาโครงสร้างที่สำคัญ
“ก.ล.ต.ได้ออกหลักเกณฑ์การจัดตั้งและจัดการกองทุนรวมโครงสร้างพื้นฐาน เพื่อเป็นกลไกสนับสนุนการขยายตัวทางเศรษฐกิจ พัฒนาศักยภาพการแข่งขันของประเทศในระยะยาว และพัฒนาสินค้าทางการเงินเพื่อเพิ่มทางเลือกในการลงทุนด้วย” นายวรพล กล่าว 
นายจารุพงศ์ เรืองสุวรรณ รมว.คมนาคม กล่าวว่า การหารือร่วมกับ ก.ล.ต. เป็นประโยชน์มาก หลายประเด็นมีความกระจ่างมากขึ้น เชื่อว่าตลาดทุนไทยจะมีส่วนสนับสนุนการพัฒนาโครงสร้างพื้นฐานได้ไม่น้อย รวมทั้งยังช่วยลดภาระงบประมาณและหนี้สาธารณะได้